A Bizottság 2264/91/EGK rendelete

(1991. július 26.)

a komló tagsággal nem rendelkező országokból történő behozataláról szóló 3076/78/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 3577/90/EGK rendelettel [1] módosított, a komló piacának közös szervezéséről szóló, 1971. július 26-i 1696/71/EGK tanácsi rendeletre [2] és különösen annak 5. cikke (3) bekezdésére és 18. cikkére,

mivel az 1696/71/EGK rendelet 5. cikke előírja, hogy harmadik országból származó komlót és a komlóból készült termékeket csak akkor lehet importálni, ha minőségi jellemzőik elérik a Közösség területén betakarított hasonló termékekre vagy azok származékaira érvényes minimumkövetelmények szintjét;

mivel a legutóbb a 4060/88/EGK rendelettel [3] módosított 3076/78/EGK bizottsági rendelet [4] két olyan tanúsítványtípust jelöl meg, amellyel bizonyítható, hogy az 1696/71/EGK rendelet 5. cikkének (1) bekezdésében meghatározott követelmények teljesülnek;

mivel a gyakorlat azt mutatja, hogy a behozatali eljárások hatékonyabbá válnának, illetve a minősítéssel kapcsolatos közösségi szabályok betartása jobban biztosítható lenne, ha az ellenőrző tanúsítványokat eltörölnék;

mivel az ágazat egyes piaci szereplőinek okozott szükségtelen kellemetlenségek elkerülése érdekében az ellenőrző tanúsítványok további használatát egy átmeneti időszakra engedélyezni kell az olyan országokból származó komló esetében, amelyek nem jogosítottak fel bizonyos szervezeteket egyenértékűségi tanúsítvány kiadására; mivel az ellenőrző tanúsítvánnyal való visszaélések megakadályozása érdekében ilyen tanúsítványt csak akkor lehet kiadni, ha a komlószállítmány származási helyét igazolták;

mivel a komló minősítésére vonatkozó közösségi szabályok betartásának biztosítása érdekében a tagállamok ellenőrzéseket végeznek annak igazolására, hogy a behozott komló megfelel a forgalmazási minimumkövetelményeknek;

mivel az e rendeletben előírt intézkedések összhangban vannak a Komlópiaci Irányítóbizottság véleményével,

ELFOGADTA EZT A RENDELETET:

1. cikk

A 3076/78/EGK rendelet a következőképpen módosul:

1. Az 1. cikk (2) bekezdésének helyébe a következő rendelkezés lép:

"(2) Az (1) bekezdésben említett bizonyítékot a rendelet 5. cikkének (2) bekezdésében előírt tanúsítvány – a továbbiakban: "egyenértékűségi tanúsítvány" – bemutatása szolgáltatja."

2. A 2. cikk (1) bekezdésében az "1. cikk (2) bekezdése a) pontjának első francia bekezdésében, valamint az 1. cikk (2) bekezdésének b) pontjában" szavak helyébe a következő szöveg lép: "1. cikk (2) bekezdésében".

3. A 4. cikk helyébe a következő rendelkezés lép:

"4. cikk

(1) 1992. április 30-ig az azon harmadik országokból érkezett komlószállítmányokra, amelyek nem jogosítottak fel bizonyos szervezeteket egyenértékűségi tanúsítvány kiadására, az 1. cikkben említett bizonyíték az 121010 KN-kód alá tartozó komlótobozok esetében a (2) bekezdésben említett ellenőrző tanúsítvány bemutatásával is igazolható.

(2) Az ellenőrző tanúsítványt minden egyes szállítmány esetében az érintett tagállam hatáskörrel rendelkező hatóságai adják ki azt követően, hogy a 890/78/EGK rendelet mellékletében meghatározott forgalmazási minimumkövetelmények betartását, az említett rendelet 3. cikkének (2) és (3) bekezdésében megállapított módszerekkel ellenőrizték.

(3) Az ellenőrző tanúsítvány az egyes komlószállítmányokra vonatkozóan csak akkor adható ki, ha a szállítmányhoz a származási ország egy hivatalos szervének a szóban forgó komló származási helyét megjelölő nyilatkozatát is csatolták.

(4) A tagállamok továbbítják a Bizottságnak az (2) bekezdésben említett hatóságok nevét és címét a hivatalos pecsét lenyomatával, és adott esetben a szárazbélyegzővel együtt.

(5) Az ellenőrző tanúsítványokat egy eredeti és két másolati példányban az e rendelet III. mellékletében megadott minta szerint és az e rendelet IV. mellékletében szereplő útmutatásokkal összhangban kell kiállítani."

4. A következő 7a. cikkel egészül ki:

"A tagállamok rendszeresen véletlenszerű ellenőrzést végeznek annak igazolására, hogy az 1696/71/EGK rendelet 5. cikkének megfelelően importált komló megfelel a 890/78/EGK rendelet mellékletében meghatározott forgalmazási minimumkövetelményeknek. A tagállamok minden év június 30-ig jelentést tesznek a Bizottságnak a tárgyévet megelőző év során végzett ellenőrzések gyakoriságáról, jellegéről és eredményéről. Az ellenőrzéseknek az év során a szóban forgó tagállamba harmadik országokból várhatóan importálásra kerülő komlószállítmányok legalább 5 %-ára kell kiterjedniük."

2. cikk

Ez a rendelet 1991. szeptember 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1991. július 26-án.

a Bizottság részéről

Ray Mac Sharry

a Bizottság tagja

[1] HL L 353., 1990.12.17., 23. o.

[2] HL L 175., 1971.8.4., 1. o.

[3] HL L 356., 1988.12.24., 42. o.

[4] HL L 367., 1978.12.28., 17. o.

--------------------------------------------------